Author: Bobi
Last saved by: Goran Stojic

GRAD NIŠ I NZS UDRUŽENO PROTIV NEZAPOSLENOSTI
Posao za 410 Nišlija

* Nastavlja se porast zapošljavanja, odnosno pad broja nezaposlenih, te je u Nišu 13 odsto manje nezaposlenih nego lane 
* Trenutno je na evidenciji NSZ Niš 24.593 nezaposlenih iz grada, a 37.390 ukupno, uključujući okolne opštine na teritoriji Filijale

 Trend rasta zaposlenosti se nastavlja, te se broj zaposlenih od 61.000 pre nekoliko godina, sada popeo na 77.000 Nišlija koji imaju posao. Istovremeno, trenutno su  nezaposlene 24.593 Nišlije, što je za 13 odsto manje u odnosu na isti period prošle godine, rečeno je na jučerašnjoj dodeli ugovora za 410 novozaposlenih u gradskoj kući, u okviru zajedničkog programa Grada Niša i Filijale nacionalne službe za zapošljavanje, kojim se finansira otvaranje novih radnih mesta.
 Pomenutih 410 Nišlija dobili su posao na osnovu subvencija za samozapošljavanje, finansijske podrške poslodavcima u cilju otvaranja novih radnih mesta, javnih radova, a deo sredstava je realizovan za teorijsko-praktične obuke nezaposlenih. 
 Za ove namene izdvojeno je ukupno 72.727.000 dinara, pri čemu je udeo Grada oko 40 miliona, dok je druga polovina sredstava finansirana iz državng budžeta, preko niške Filijale NSZ.
 „Nema stajanja. Nastavićemo sledeće godine da povećavamo iznos iz gradskog budžeta za ove namene i da na taj način damo doprinos smanjenju nezaposlenosti. To je u interesu nezaposlenih i njihovih porodica, a posredno, i u interesu većih prihoda u gradskom budžetu“, rekao je Darko Bulatović, gradonačelnik Niša, napominjući da je za programe zapošljavanje prošle godine bilo izdvojeno iz gradske kase 10 miliona dinara manje, odnosno ukupno 30 miliona dinara, a da je pre dve godine taj iznos bio svega pet miliona dinara.
 Ovom prilikom je istaknuto da se sa 30.000 nezaposlenih pre nekoliko godina, taj broj spustio ispod 25.000 Nišlija bez posla.
 „Do toga je dovelo dovođenje investitora i izdvajanje sredstava države i Grada za realizovanje programa zapošljavanja. U ovom trenutku najtraženiji su radnici u auto-industriji, tekstilnoj industriji, IT stručnjaci, mašinski inženjeri, kuvari, konobari“, naglasio je Boban Matić, direktor niške Filijale NSZ.
 Prema rečima Zorana Martinovića, direktor Nacionalne službe za zapošljavanje, broj nezaposlenih u Srbiji je za 11 odsto manji nego prošle godine i trenutno je u zemlji 553.000 ljudi bez posla. 
„Svaka sredina u Srbiji beleži pad nezaposlenosti. Kada je reč o NSZ, najtraženiji su programi samozapošljavanja, ali veliko je i interesovanje poslodavaca za subvencionisanje otvaranja novih radnih mesta“, konstatovao je Martinović.
                                                  O.M.
Antrfile

„Zapošljavaćemo još“

Violeta Dente, predstavnica firme za kožnu galanteriju, koja je zaposlila tri radnika, koristeći subvencije Grada i NSZ-a, rekla je da će preduzeće u kojoj radi nastaviti da zapošljava nove radnike, te da je program subvencionisanja dobrodošao preduzetnicima.
LEG:GRAD I NACIONALNA SLUŽBA ZAPOŠLJAVANJA NA ISTOM ZADATKU:posao za 410 Nišlija
LEG:ZA ZAPOŠLJAVANJE VEĆA SUMA NEGO RANIJIH GODINA:dodela ugovora u Gradskoj kući
LEG:NASTAVLJA SE TREND SMANJENJA BROJA NEZAPOSLENIH:gradonačelnik Bulatović
(Projekat „Nišlije se uključuju u odlučivanje“ sufinansiran iz budžeta grada Niša)